Seks-memoires laat die oë rek | Netwerk24
Deur Lourensa Eckard 26 Augustus 2019 00:01
Die woord seks vang dadelik die oog en met rede. Diedericks hóú van seks, maar Seks, leuens en die internet gaan nie net oor seks nie.
Diedericks skryf breedvoerig oor haar ervarings met aanlyn afsprake en die voor- en nadele van jou sielsgenoot soek in jou 50’s.
Seks, leuens en die internet verskyn onder Lapa se Wenkbrou-druknaam en dit gaan ongetwyfeld ’n paar wenkbroue laat lig.
Dit is verfrissend om te lees dat ’n vrou eerlik is oor seks en oor hoe onseker die ouderdom ’n vrou kan maak oor haar liggaam.
Dit is verfrissend om te lees dat ’n vrou eerlik is oor seks en oor hoe onseker die ouderdom ’n vrou kan maak oor haar liggaam. Dit is ook verfrissend om ’n affair te sien afspeel vanuit ’n vrou se perspektief.
Daar word oor die hartseer en die finansiële verwoesting van ’n middelklas-egskeiding en die verbrokkeling van ’n langtermyn-verhouding ook nie doekies omgedraai nie. Die wêreld wat vir Diedericks oopgaan wanneer sy op soek gaan vir haar ware sielsgenoot, sorg vir hardop-lag-oomblikke.
Die boek val egter soms vas in geykte romantiese clichés, soos die aanhoudende gesprekke tussen Hart en Brein. Die vraag word gevra wie tussen dié twee as wenner uit die stryd gaan tree. Dit sou dalk beter wees as Lende ook ’n stem in die boek gehad het. Daar is ook die teenstrydigheid van Diedericks wat meen sy “moet boet vir haar jagsheid”, maar in ander oomblikke is dit weer so duidelik dat Diedericks ’n vrou is wat wil en kan jag.
Die boek lees soos memoires, seks-memoires, oor ’n vrou wat op 50 vir die eerste keer eerlik met haarself kan wees, ná herhaalde mislukte verhoudings. Steeds hang haar soeke na ’n sielsgenoot oor elke sin en elke hoofstuk.
Lourensa Eckard is ’n verslaggewer en aanbieder van kykNET Verslag.
Meer oor: Erla-Mari Diedericks | Seks | Resensies | Boeke